

 LĒMUMS

Ādažos, Ādažu novadā

2025. gada 29. maijā **Nr. 181**

**Par kultūras projektu** “**Grāmatas “Dzimuši Sibīrijā” prezentāciju un izstādi par 1941. un 1949. gada deportācijām**”

Ādažu novada pašvaldības dome izskatīja nodibinājuma “Komunistiskā terora upuru atbalsta un palīdzības fonds “Sibīrijas bērni”” (reģ. Nr. 40008057169, adrese: Graudu iela 41a, Rīga (turpmāk - Iesniedzējs)) 2025. gada 3. aprīlī saņemto projekta “Grāmatas “Dzimuši Sibīrijā” prezentācija un izstāde par 1941. un 1949. gada deportācijām” (turpmāk– Projekts) pieteikumu (reģ. Nr. ĀNP/1-11-1/25/2065) finansējuma saņemšanai pašvaldības 2023. gada 24. maija nolikuma Nr. 11 “Iniciatīvas projektu finansēšanas kārtība Ādažu novada pašvaldībā” (turpmāk – Nolikums) noteiktajā kārtībā.

Projekta mērķis ir veicināt sabiedrības izpratni par 1941. un 1949. gada deportācijām, izmantojot vēstures liecības un personīgos stāstus, lai saglabātu vēsturisko atmiņu un godinātu deportēto likteņus. Grāmatas “Dzimuši Sibīrijā” prezentācijā piedalīsies kāds no Sibīrijā dzimušajiem cilvēkiem, kā arī grāmatas autore Dzintra Geka-Vaska. Prezentācijas ietvaros tiks piedāvāta iespēju labāk izprast Sibīrijā dzimušo cilvēku pieredzi un nozīmi Latvijas vēsturē, veicinot diskusiju par atmiņu saglabāšanu un vēstures izpratni sabiedrībā.

Projekta īstenošanas laiks ir līdz 2025. gada 27. septembrim. Izstādes norises laiks Ādažu bibliotēkā ir no 22. līdz 27. septembrim, un grāmatas prezentācija 25. septembrī.

Grāmatas “Dzimuši Sibīrijā” prezentācijā tiks stāstīts par grāmatas tapšanu, lasīti fragmenti un diskutēts par cilvēku atmiņu stāstiem. Izstādē par deportācijām Ādažu bibliotēkā tiks eksponēti stendi ar cilvēku atmiņu stāstiem, fotogrāfijām, dokumentiem un citām liecībām par izsūtīto ģimeņu likteņiem. Tiks izveidoti atsevišķi stendi ar Ādažu novada iedzīvotāju atmiņu stāstiem.

Projekta kopējais finansējums ir 1050*euro*. Ādažu novada pašvaldības līdzfinansējums tiks izmantots, lai apmaksātu izstādes stendu izgatavošanu, daļēji apmaksātu autoratlīdzības Projekta vadītājam un operatoram.

|  |  |  |  |  |
| --- | --- | --- | --- | --- |
| Nr.p.k. | Izdevumu pozīcija | Pašvaldības finansējums (EUR) | Citu avotu finansējums (EUR) | Kopējās izmaksas (EUR) |
| 1. | Izstādes stendu (RollUp 800 x 2000 mm) izgatavošana  | 350 | 0 | 350 |
| 2. | Stendu nolietojuma izmaksas  | 50 | 0 | 50 |
| 3. | Autoratlīdzība video operatoram  | 200 | 0 | 200 |
| 4. | Autoratlīdzība prezentācijas vadītājam  | 195 | 105 | 300 |
| 5. | Transporta izdevumi (noma un degviela)  | 150 | 0 | 150 |
| KOPĀ (t.sk., nodokļi) | 945 | 105 | 1050 |

Ādažu novada kultūras centrs veica Projekta atbilstības izvērtēšanu Nolikumā noteiktajā kārtībā, un secināja, ka Projekts ir ieguvis 20 punktus (no 27), kā arī, ka tā norises un izdevumi atbilst Projekta mērķim. Projekta pieteicējs sniedza papildu informāciju, ka Projekts pilnībā var tikt īstenots gadījumā, ja tiek atbalstīts finansējums pieprasītajā apjomā.

Pamatojoties uz Pašvaldību likuma 5. panta pirmo daļu, Nolikuma 27., 29. un 33. punktu, kā arī domes Izglītības, kultūras, sporta un sociālās komitejas 07.05.2025. atzinumu, Ādažu novada pašvaldības dome

**NOLEMJ:**

1. Atbalstīt nodibinājuma “Komunistiskā terora upuru atbalsta un palīdzības fonds “Sibīrijas bērni”” projektu “Grāmatas “Dzimuši Sibīrijā” prezentācija un izstāde par 1941. un 1949. gada deportācijām” un piešķirt pašvaldības līdzfinansējumu 500 EUR (pieci simti *euro*).
2. Centrālās pārvaldes Juridiskajai un iepirkumu nodaļai 10 darba dienu laikā pēc lēmuma pieņemšanas sagatavot līguma projektu 1. punkta izpildei, nosakot pienākumu nodibinājumam “Komunistiskā terora upuru atbalsta un palīdzības fonds “Sibīrijas bērni”” ne vēlāk, kā viena mēneša laikā no projekta pabeigšanas dienas iesniegt pašvaldībai atskaiti par pašvaldības līdzfinansējuma izlietošanu.
3. Pašvaldības izpilddirektoram parakstīt 2. punktā noteikto līgumu.
4. Centrālās pārvaldes Grāmatvedības nodaļai apmaksāt nodibinājumam “Komunistiskā terora upuru atbalsta un palīdzības fonds “Sibīrijas bērni”” 1. punktā noteikto summu 50 % apmērā no Ādažu novada kultūras centra 2025. gada budžeta tāmes līdzekļiem 10 darbdienu laikā no 2. punktā noteiktā līguma abpusējas parakstīšanas dienas un atlikušo summu - pēc finanšu atskaites saņemšanas un atbilstības pārbaudes pašvaldībā.
5. Ādažu novada kultūras centram veikt finanšu atskaites saņemšanas kontroli un atbilstības pārbaudi.
6. Pašvaldības izpilddirektoram veikt lēmuma izpildes kontroli.

Pašvaldības domes priekšsēdētāja K. Miķelsone

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU